Inter æternas superum coronas, Quas sacro partas retinent agone, Emicas celsis meritis choruscus, O Benedicte. Sancta te compsit puerum senectus, Nil sibi de te rapuit voluptas: Aruit mundi tibi flos ad alta Mente leuato. Hinc fuga lapsus patriam parentes Deseris, feruens heremi colonus: Edomas carnem, subigisque Christo, Tortor acerbus. Ne diu tutus latebras foueres, Signa te produnt, operum piorum. Spargitur felix celeri per orbem Fama volatu. Fracta restauras prece præpotenti, Frangis oblatum cruce mortis haustum: Currit ignarus Monachus per vndas, Patre iubente. Verberas fratrem, fugit hostis atrox. Ad manus ferrum redit e profundo: Præcipis rupi, vomit illa riuos Arua rigantes. Ales agrestis sibi jussa complet, Lora constricti pie visa soluis: Conspicis mundum radio sub vno, Raptus ad astra. Mortuum vitæ reuocas precando, Corda multorum penetras propheta. Cernis ad cœlos animas leuari Clarificatus. Laudet exultans deitas creatrix, Te chori nostri iubilus perennis: Quem poli iungas superis choreis, Quæsumus omnes. Amen.